Já ég mjókkaði en það er aukaatriði . Hvað er aðalatriði ? Undanfarið hef ég fengið mýmörg skilaboð í gegnum samfélagsmiðil sem ég held úti . Ástæðan er að ég birti mynd af mér í rauðum jakka sem ég tók um verslunarmannahelgina 2018 og mynd af mér í sama jakka sem var tekin ári síðar . Ástæðan fyrir þessari myndbirtingu var sú að árið 2018 gat ég ekki rennt jakkanum upp og greindi frá því á þeim tíma að um næstu verslunarmannahelgi ( árið 2019 ) myndi ég geta rennt honum upp án vandræða . Viti menn , það tókst . Af hverju er þetta efni til að blogga um ? Ég hef verið með opinn samfélagsmiðil í tæplega tvö ár . Ástæðan fyrir því að ég opnaði þennan miðil var sú að ég sá fyrir mér að það væri hvatning fyrir mig og gæti eflaust nýst fleirum í sömu og / eða svipaðri stöðu og ég var í og hef verið ó-svo-oft í lífinu . Þar fara allskonar lágkolvetnapælingar , hugmyndir að mat og reyndar borða ég varla í dag nema ég smelli fyrst mynd af því og þruma inn á instagram . Þangað inn deili ég einnig ,, árangrinum ” mínum , hugleiðingum , ráðum og hvatningu . Það allt er gert með þeim tilgangi að hvetja aðra , sýna öðrum að það er hægt að líða betur í eigin skinni með mataræði og ekki síður með breyttu hugarfari . Ég set einnig inn hugleiðingar mínar varðandi það sem mér finnst vera að í heiminum í dag varðandi mataræði og dreg yfirleitt ekkert undan . Sykur og unnin , næringarsnauð kolvetni sem umlykja okkur daginn inn og daginn út hafa að mínum dómi gert okkur afar slæma hluti . Markaður og framleiðendur hafa átt stóran þátt í að heilsuspilla okkur og gera okkur erfiðara fyrir að borða alvöru mat . Allt þetta reyni ég eftir fremsta magni að gera án þess að virka sem ,, sértrúarsöfnuður ” enda er það þvert á móti ætlun mín . Ég fann fljótt að mataræði sem inniheldur lægra hlutfall kolvetna og hærra hlutfall fitu en ráðleggingar hafa snúist um hentaði mér betur . Ég er illa haldinn matarfíkill í virkri neyslu ef ég passa ekki hvað ég borða . Það er aðeins ein leið sem hefur hjálpað mér að losna við fíknihugsun og þráhyggju gagnvart mat . Það er að borða mat sem saman stendur af lægra hlutfalli kolvetna en margur gerir , meðal magni af próteinum og hærra hlutfalli af fitu en flestir gera . Aftur að skilaboðunum sem mér hafa borist undanfarið . Ég sá ekki fyrir mér að svona margir myndu senda skilaboð út af þessu en öll skilaboðin hafa verið jákvæð og mér þakkað fyrir hvatningu , seiglu og annað sem mér þykir ósköp vænt um . Sumir hafa fengið lengri svör frá mér en aðrir - allt fer það eftir innihaldi skilaboðanna sem berast hverju sinni . Mér hefur til dæmis í dag þótt ástæða til að svara sumum með lengri skilaboðum sem innihalda ekki aðeins þakkir fyrir falleg orð og svo framvegis heldur að aðstoða fólk að komast yfir skammtímahugarfarið . Sumir segja mér að ég láti þetta líta út fyrir að vera svo auðvelt en þá hef ég fundið mig knúna til að árétta að stundum er þetta ógeðslega erfitt , hundleiðinlegt og drullu fúlt . Það sem skiptir þó alltaf öllu máli er að halda áfram - það er nefnilega seiglan og það að h.a.l.d.a. a.l.l.t.a.f. á.f.r.a.m. sem skilar okkur þangað sem við viljum . Sama hversu oft við misstígum okkur , þá er númer eitt , tvö og þrjú að halda áfram . Athugið , ég segi halda áfram en ekki byrja aftur enda er það ekki til í minni orðabók . Ég byrja ekki upp á nýtt - ég held áfram þar sem frá var horfið . Það að grenna sig eða að finna vellíðunartilfinningu í eigin skinni gerist ekki á einni nóttu . Það gerist heldur ekki á einni viku eða mánuði - sérstaklega ekki ef við höfum átt í hatrömmu sambandi við okkur sjálf í langan tíma . Hvað þá alla ævi . Sjálf hef ég verið að gefa fjölda fólks upplýsingar um hvernig ég hef hagað mínum málum , hvað ég sé að borða og ekki borða , hvað ég hef verið lengi að missa þessi og hin kílóin og svo framvegis . Því miður verð ég oftar en ekki vör við það að margir halda að þetta sé eins og að smella fingri og þá sé þetta bara komið - ,, bara skella sér á ketó / hörbalæf / sjúkrahúskúrinn og eftir nokkrar vikur verða allir bara hoj og slank ” . Fyrir suma er þetta nokkuð auðvelt - fyrir aðra ekki . Ég lifði í von um töfralausn í um það bil 22 ár - get lofað ykkur að hún er ekki til . Mér finnst einnig mikilvægt að fólk átti sig á , skilji og síðast en ekki síst TRÚI því að jafnvel þótt við komumst í óska-kílóa-töluna okkar , þá verður lífið ekki fullkomið . Ótrúlegt en satt þá finnum við okkur bara eitthvað annað til að óskapast yfir , nefið of beyglað , hægra eyrað vanskapað , naflinn ljótur , tussubumban lafandi og laus , bingóið allt að kæfa og svo framvegis . Og náum að sjálfsögðu ekki að vinna í okkur á meðan . Bottom line og ástæðan fyrir því að mér fannst ég þurfa að tjá mig : já , það er sjáanlegur líkamlegur munur á myndunum frá verslunarmannahelginni 2018 og svo 2019 - það er aukaatriði . Aðalatriðið er betri líðan . Snarruglaður matarfíkill þar sem skynsemi ræður sjaldnast ferðinni í mataræði . Nema hvað ? Reyni að miðla lifnaðarhætti mínum sem mest ég má svo þeir sem tengja finni frið og ró í sál sinni . Eins og ég fann .